(ສພຊ) ວັນທີ 2 ກັນຍາ 2020 ທີ່ຫໍວັດທະນະທຳແຫ່ງຊາດ ນະຄອນຫລວງວຽງຈັນ, ໄດ້ມີພິທີໂຮມຊຸມນຸມສະເຫລີມສະຫລອງວັນຊາດ ສສ.ຫວຽດນາມ ຄົບຮອບ 75 ປີ, ສະພາແຫ່ງຊາດ (ສພຊ) ນໍາໂດຍສະຫາຍ ນາງ ປານີ ຢາທໍ່ຕູ້ ກໍາມະການກົມການເມືອງສູນກາງພັກ, ປະທານ ສພຊ; ມີທ່ານ ຫງວຽນ ບ໋າ ຮຸ່ງ ເອກອັກຄະລັດຖະທູດ ວິສາມັນ ຜູ້ມີອຳນາດເຕັມ ແຫ່ງ ສສ.ຫວຽດນາມ ປະຈຳ ສປປລາວ ພ້ອມດ້ວຍການນຳພັກ-ລັດ ແລະ ພາກສ່ວນກ່ຽວຂ້ອງຂອງລາວ ແລະ ຫວຽດນາມເຂົ້າຮ່ວມພິທີດັ່ງກ່າວເປັນຈຳນວນຫລາຍ.
ໃນໂອກາດດັ່ງກ່າວ, ສະຫາຍ ນາງ ປານີ ຢາທໍ່ຕູ້ ໄດ້ກ່າວຄຳປາໄສຕໍ່ພິທີໂຮມຊຸມນຸມ ໂດຍມີເນື້ອໃນດັ່ງນີ້: ຄະນະບໍລິຫານງານສູນກາງພັກປະຊາຊົນປະຕິວັດລາວ, ລັດຖະບານ, ສະພາແຫ່ງຊາດ ແຫ່ງ ສປປລາວ, ແນວລາວສ້າງຊາດ, ອໍານາດການປົກຄອງນະຄອນຫລວງວຽງຈັນ, ສະມາຄົມມິດຕະພາບລາວ-ຫວຽດນາມສູນກາງ ມີຄວາມປິຕິຊົມຊື່ນເປັນຢ່າງຍິ່ງ ແລະ ເປັນກຽດຢ່າງສູງ ທີ່ໄດ້ຈັດຕັ້ງພິທີໂຮມຊຸມນຸມນີ້ຂຶ້ນ ເພືື່ອຂໍ່ານັບຮັບຕ້ອນ ແລະ ຊົມເຊີຍ ວັນຄົບຮອບ 75 ປີ ແຫ່ງການສະຖາປະນາ ເປັນປະເທດ ສາທາລະນະລັດ ສັງຄົມນິຍົມຫວຽດນາມ ເຊິ່ງເປັນລັດກໍາມະກອນ-ຊາວນາ ລັດທໍາອິດຢູ່ ອາຊີອາຄະເນ ເຊິ່ງສະຫາຍປະທານສະພາແຫ່ງຊາດ ໄດ້ຢ້ຳວ່າ: ຊາດຫວຽດນາມ ແມ່ນຊາດວິລະຊົນ, ປະຊາຊົນຫວຽດນາມ ແມ່ນປະຊາຊົນວິລະຊົນ ໃນການຕໍ່ສູ້ປົດປ່ອຍຊາດ, ການປົກປັກຮັກສາ ແລະ ສ້າງສາປະເທດຊາດຕາມເສັ້ນທາງສັງຄົມນິຍົມ, ພ້ອມທັງໄດ້ທົບທວນຄືນບັນດາຂີດໝາຍປະຫວັດສາດທີ່ສຳຄັນຂອງຫວຽດນາມ ຕະຫລອດໄລຍະ 75 ປີຜ່ານມາ, ພ້ອມກັນນັ້ນ, ສະຫາຍ ຍັງໄດ້ຕີລາຄາສູງທີ່ພາຍໃຕ້ການນຳພາອັນສະຫລາດສ່ອງໃສຂອງພັກກອມມູນິດຫວຽດນາມ ສາມາດຍາດໄດ້ໄຊຊະນະ ແລະ ຜົນງານໃຫຍ່ຫລວງຮອບດ້ານ ແລະ ມີລັກສະນະປະຫວັດສາດ, ໃນການຕໍ່ສູ້ຢ່າງທໍລະຫົດອົດທົນຈົນສາມາດປົດປ່ອຍຕົນເອງ ໃຫ້ຫລຸດພົ້ນອອກຈາກແອກຄອບຄອງຂອງພວກຈັກກະພັດລ່າເມືອງຂຶ້ນ ທັງເກົ່າ ແລະ ໃໝ່, ນຳພາປະເທດດຳເນີນພາລະກິດປ່ຽນແປງໃໝ່ ແລະ ສາມາດເຮັດໃຫ້ປະເທດຫລຸດພົ້ນອອກຈາກສະຖານະພາບປະເທດທຸກຍາກ ແລະ ດ້ອຍພັດທະນາ, ຖານະບົດບາດ ແລະ ຊື່ສຽງຂອງປະເທດຫວຽດນາມ ໄດ້ດັງກ້ອງໄກອອກໄປທົ່ວໂລກ. ນອກຈາກນີ້, ສະຫາຍ ຍັງໄດ້ຕີລາຄາສູງ ແລະ ຕາງໜ້າພັກ-ລັດຖະບານ ແລະ ປະຊາຊົນລາວບັນດາເຜົ່າ ສະແດງຄວາມຮູ້ບຸນຄຸນຢ່າງເລິກເຊິ່ງ ແລະ ຄວາມຂອບໃຈຢ່າງຈິງໃຈມາຍັງພັກ, ລັດຖະບານ ແລະ ປະຊາຊົນຫວຽດນາມ ທີ່ໄດ້ໃຫ້ການສະໜັບສະໜູນຢ່າງແຮງກ້າ, ການຊ່ວຍເຫລືອອັນໃຫຍ່ຫລວງ, ລໍ້າຄ່າ, ທັນການ ແລະ ມີປະສິດທິຜົນ ແກ່ພາລະກິດຕໍ່ສູ້ປົດປ່ອຍຊາດໃນເມື່ອກ່ອນ ກໍຄືໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ຂອງປະຊາຊົນລາວໃນປັດຈຸບັນ ແລະ ໃຫ້ຄຳໝັ້ນສັນຍາວ່າ ສປປລາວ ຈະຮ່ວມກັບ ສສ.ຫວຽດນາມ ປົກປັກຮັກສາ ແລະ ເສີມຂະຫຍາຍສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ທີ່ປະທານ ໂຮ່ ຈິ ມິ່ງ ຜູ້ຍິ່ງໃຫຍ່ ແລະ ປະທານ ໄກສອນ ພົມວິຫານ ທີ່ແສນເຄົາ ລົບຮັກ ເປັນຜູ້ສ້າງຕັ້ງ ແລະ ເພີ່ມພູນຄູນສ້າງ ເຊິ່ງໄດ້ກາຍເປັນກົດເກນແຫ່ງການຄົງຕົວ ແລະ ຂະຫຍາຍຕົວຂອງສອງປະເທດລາວ-ຫວຽດນາມ, ທັງເປັນແບບຢ່າງທີ່ຫາຍາກໃນການພົວພັນສາກົນ ໃຫ້ຈະເລີນງອກງາມຕະຫລອດໄປ ແລະ ກາຍເປັນມູນມໍລະດົກອັນລໍ້າຄ່າ ໃຫ້ແກ່ຮຸ່ນລູກຮຸ່ນຫລານຂອງພວກເຮົາສືບທອດຕໍ່ໄປ ແລະ ອວຍພອນໃຫ້ປະຊາຊົນຫວຽດນາມ, ພາຍໃຕ້ການນໍາພາອັນສະຫລາດສ່ອງໃສຂອງພັກກອມມູນິດຫວຽດນາມ ອັນມີສະຫາຍ ຫງວຽນ ຟູ້ ຈ໋ອງ ເປັນຜູ້ນໍາໜ້ານັ້ນ ຈົ່ງຍາດໄດ້ຜົນສໍາເລັດໃໝ່ໃຫຍ່ຫລວງກວ່າເກົ່າ ໃນການປະຕິບັດບັນດາມະຕິກອງປະຊຸມໃຫຍ່ ຄັ້ງທີ XII ຂອງພັກ ນໍາເອົາປະເທດຫວຽດນາມ ກ້າວສູ່ໄລຍະໃໝ່, ໄລຍະແຫ່ງການຫັນເປັນປະເທດອຸດສາຫະກໍາ ແລະ ທັນ ສະໄໝດ້ວຍບາດກ້າວອັນໜັກແໜ້ນ, ບັນລຸເປົ້າໝາຍເຮັດໃຫ້ປະຊາຊົນຮັ່ງມີ, ປະເທດຊາດເຂັ້ມແຂງ, ປະຊາທິປະໄຕ, ຍຸຕິທໍາ ແລະ ສີວິໄລ; ປະກອບສ່ວນຢ່າງສົມກຽດ ເຂົ້າໃນການຮັກສາສັນຕິພາບ, ສະຖຽນລະພາບ, ການຮ່ວມມື ຢູ່ພາກພື້ນ ແລະ ໃນໂລກ.
ໃນພິທີດັ່ງກ່າວ, ສະຫາຍ ເອກອັກຄະລັດຖະທູດ ແຫ່ງ ສສ.ຫວຽດນາມ ປະຈຳ ສປປລາວ ກໍໄດ້ກ່າວເຖິງບັນດາຜົນງານ, ໄຊຊະນະຂອງຫວຽດນາມ ໃນຕະຫລອດໄລຍະ 75 ປີຜ່ານມາ, ພາຍໃຕ້ການນນຳພາອັນປີຊາສາມາດ, ສະຫລາດສ່ອງໃສຂອງພັກກອມມູນິດຫວຽດນາມ ພ້ອມທັງຕີລາຄາສູງເຖິງມູນເຊື້ອແຫ່ງການພົວພັນແບບພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດ ຫວຽດນາມ-ລາວ ແລະ ໄດ້ສະແດງຄວາມຮູ້ບຸນຄຸນຕໍ່ການນຳພັກ-ລັດຖະບານ ແລະ ປະຊາຊົນລາວ ທີ່ຍາມໃດກໍໃຫ້ການສະໜັບສະໜູນຊ່ວຍເຫລືອ ພັກ-ລັດຖະບານ ແລະ ປະຊາຊົນຫວຽດນາມ ຕະຫລອດມາ ແລະ ຈະເຮັດທຸກຄວາມສາມາດ ເພື່ອປົກປັກຮັກສາ ແລະ ເສີມຂະຫຍາຍສາຍພົວພັນມິດຕະພາບອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານຫວຽດນາມ-ລາວ ໃຫ້ນັບມື້ແຕກດອກອອກຜົນ ແລະ ມີຜົນປະໂຫຍດຮ່ວມກັນຂອງສອງຊາດ ຫວຽດນາມ-ລາວ.
ແຫຼ່ງຂ່າວທີ່ມາ: ສະພາແຫ່ງຊາດ